**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.07.2019, ora 08.00 – 31.07.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 31.07.2019, ora 07.00**

**RÂURI**

Debitele au fost în general staționare exceptând râurile din bazinele: Moldova, Bistriţa, cursurile Oltului şi Prutului unde vor fi în scădere, precum şi cursul inferior al Jiului unde vor fi în creştere prin propagare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe unii afluenţi ai Prahovei şi mai mici (sub 30% din normalele lunare) pe râurile din bazinele hidrografice: Iza, Lăpuș, Crasna, Crişul Repede, Târnava Mare, Bistra, Moravița, Rm. Sărat, Tazlău, Bârlad, Jijia, Bahlui, în bazinele superioare ale Vedei și Argeșului, bazinul superior şi mijlociu al Oltului, pe unii afluenţi ai Mureşului (Luţ, Niraj, Comlod, Iara, Feernic, Vișa, Domald, Târnava Mică, Ampoi, Secaș, Sebeş, Strei, Râul Mare) şi pe unele râuri din Dobrogea.

În interval au fost emise **4 ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare exceptând râurile din bazinele: Vişeu, Iza, Tur, Someş, Crasna, Barcău, Crişuri, Mureş, unde vor fi în creştere datorită precipitaţiilor prognozate şi propagării.

Sunt posibile scurgeri importante pe versanţi, torenţi, pâraie şi creşteri de debite şi niveluri pe unele râuri mici aferente zonelor de deal și munte, datorită precipitaţiilor sub formă de aversă, cu caracter torenţial, prognozate.

**DUNĂRE**

Debitul la intrarea în ţară (secţiunea Baziaş) în intervalul 30.07 – 31.07.2019 a fost staţionar având valoarea de 2700 m3/s, sub media multianuală a lunii iulie (5350 m3/s).

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea..

Debitul la intrarea în ţară (secţiunea Baziaş) va fi relativ staționar (2700 m3/s).

În aval de Porţile de Fier, debitele vor fi în creştere pe sectorul Gruia – Corabia şi în scădere pe sectorul Tr.Măgurele – Tulcea.

**2.** **Situația meteorologică în intervalul 30.07.2019, ora 08.00 – 31.07.2019, ora 06.00**

**ÎN ŢARĂ**

Vremea s-a încălzit față de ziua precedentă și a devenit călduroasă în cea mai mare parte a țării. Disconfortul termic a fost ridicat în orele amiezii, indicele temperatură-umezeală (ITU) atingând pragul critic de 80 de unități, pe arii restrânse în Moldova și cu totul izolat în restul teritoriului. Cerul a fost variabil, dar după-amiaza și noaptea s-au semnalat înnorări temporar accentuate, averse și descărcări electrice, în Maramureș, local în zonele montane, în jumătatea de nord a Moldovei, a Transilvaniei și izolat în restul teritoriului. Ploile au avut și caracter torențial, iar cantitățile de apă înregistrate până la transmiterea prezentului raport au depășit punctiform 25...35 l/mp (până la 49 l/mp în județul Maramureș). Vântul a suflat slab și moderat, cu intensificări de scurtă durată în timpul ploilor, care trecător a luat aspect de vijelie în zona localității Botoșani. Temperaturile maxime s-au încadrat între 26 de grade la Câmpulung și Întorsura Buzăului și 34 de grade la Galați, Tecuci și Focșani. La ora 06.00, valorile termice erau cuprinse între 11 grade la Miercurea Ciuc și 27 de grade la Mahmudia.

**OBSERVAȚII:** de ieri, de la ora 08.00, au fost în vigoare 16 mesaje de fenomene meteorologice periculoase imediate, după cum urmează:- 1 avertizare cod portocaliu, emisă de SRPV Bacău;- 15 atenționări cod galben emise: 6 de SRPV Bacău, 6 de SRPV Cluj, 2 de SRPV Sibiu și 1 de SRPV Constanța.

**LA BUCUREŞTI**

Vremea a fost frumoasă și s-a încălzit, devenind normală din punct de vedere termic. Cerul a fost variabil în cursul zilei și mai mult senin noaptea. Vântul a suflat slab până la moderat. Temperatura maximă a fost de 31 de grade la toate stațiile meteorologice. La ora 06.00, temperatura aerului era de 17 grade la stația meteo Băneasa, 19 grade la Afumați și 20 de grade la Filaret.

**3. Prognoza meteorologică în intervalul 31.07.2019, ora 08.00 – 01.08.2019, ora 08.00**

**ÎN ŢARĂ**

Vremea va fi călduroasă în cea mai mare parte a țării, local caniculară în Câmpia Română și Dobrogea continentală. Disconfortul termic va fi accentuat după-amiaza, când indicele temperatură-umezeală (ITU) va atinge sau va depăși ușor pragul critic de 80 de unități, pe arii relativ extinse în regiunile vestice, sudice, sud-estice și izolat în restul teritoriului. Totodată, gradul de instabilitate atmosferică se va accentua treptat. Cerul va fi variabil, dar vor fi și perioade cu înnorări temporar accentuate, averse, descărcări electrice, intensificări de scurtă durată ale vântului ce pot lua aspect de vijelie și căderi de grindină, ziua (îndeosebi în a doua parte) în regiunile intracarpatice, la deal, la munte și izolat în rest, iar noaptea pe arii relativ extinse în centru, în sud și local în restul teritoriului. Ploile vor avea și caracter torențial, iar cantitățile de apă vor depăși pe arii restrânse 30...35 l/mp. Temperaturile maxime vor fi cuprinse între 27 și 36 de grade, iar cele minime între 16 și 25 de grade.

**LA BUCUREŞTI**

Pe parcursul zilei vremea va fi călduroasă, caniculară după-amiaza, când disconfortul termic va fi accentuat, cu un indice temperatură-umezeală (ITU) care va depăși ușor pragul critic de 80 de unități, iar cerul va fi variabil. Noaptea, gradul de instabilitate atmosferică va fi în creștere și se va manifesta prin înnorări temporar accentuate, averse, descărcări electrice și intensificări de scurtă durată ale vântului. Temperatura maximă va fi de 34...35 de grade, iar cea minimă de 20...21 de grade.

1. ***CALITATEA APELOR***

***Administrația Națională Apele Române*** informează că la 30.07.2019, la ora 12.00, s-a produs o posibilă poluare accidentală a apei acumulării Cochinești-râul Cupen, afluent de stânga al râului Vedea, pe raza comunei Stolnici, jud. Argeș, manifestată prin fenomenul de mortalitate pisciolă. Reprezentanții ABA Argeș-Vedea s-au deplasat în teren pentru luarea măsurilor necesare stopării poluării și prelevarea probelor de apă. Nu se cunosc deocamdată sursa poluării și nici natura substanței poluante.

***Administrația Națională Apele Române*** revine cu informații suplimentare referitor la poluarea accidentală a apei râului Olt, produsă la 28.07.2019, ora 14.50, menționând că reprezentanții SGA Brașov și ai GNM-CJ Brașov, s-au deplasat în teren pentru constatarea situației și prelevare probe de apă din următoarele secțiuni:

* Râul Olt- amonte conductă evacuare SC Viromet SA Victoria;
* Râul Olt- aval conductă evacuare SC Viromet SA Victoria;
* Conductă evacuare în râul Olt SC Viromet SA Victoria
* Evacuare stație epurare Viromet.

Apa râului Olt a prezentat, la suprafață, o spumă alb-gălbuie pe o distanță de 50-100 m, mal stâng, aval conductă evacuare SC Viromet SA Victoria.

În urma efectuării rapoartelor de încercare pentru probele de apă prelevate și compararea rezultatelor obținute cu Ordin MMGA nr. 161/2006, pentru aprobarea Normativului privind clasificarea calității apelor de suprafață în vederea stabilirii stării ecologice a corpurilor de apă, s-au constatat următoarele:

**Râul Olt - amonte conductă evacuare SC Viromet SA Victoria, 28.07.2019, ora 17.50**

- pH= 7,20 – corespunzător

- Oxigen dizolvat= 6,15 mg O2/l- clasa III de calitate, stare ecologică moderată

- CCOCr = 13,55 mgO2/l - clasa II de calitate, stare ecologică bună

**Râul Olt- aval conductă evacuare SC Viromet SA Victoria, 28.07.2019, ora 17.45**

- pH= 6,60 – corespunzător

- Oxigen dizolvat= 5,27 mg O2/l- clasa III de calitate, stare ecologică moderată

- CCOCr = 53,31 mgO2/l - clasa IV de calitate, stare ecologică slabă

**Conductă evacuare în râul Olt SC Viromet SA Victoria, 28.07.2019, ora 17.40**

- pH= 2,00 – necorespunzător, pH puternic acid

- CCOCr = 580,72 mgO2/l – depășiri ale indicatorului CCOCr față de limita maxim autorizată de max. 125,00 mgO2/l.

**Evacuare stație epurare SC Viromet SA Victoria, 28.07.2019, ora 20.20**

- pH= 11,30 upH- necorespunzător, pH puternic bazic

- CCOCr = 466,48 mgO2/l – depășiri ale indicatorului CCOCr față de limita maxim autorizată de max. 125,00 mgO2/l.

Apa râului Olt, analizată în secțiunea aval conductă evacuare, prezintă modificări ale stării ecologice din punct de vedere al regimului de oxigen (CCOCr), față de apa râului Olt analizată în secțiunea amonte conductă evacuare.

Evacuarea de ape uzate neepurate, provenite de la SC Viromet SA Victoria a condus la degradarea calității apei râului Olt de la starea ecologică bună (în secțiunea amonte conductă evacuare), la starea ecologică slabă (în secțiunea aval conductă evacuare).

In urma comparării rezultatelor rapoartelor de încercare a probelor prelevate cu Ordinul MMGA nr. 161/2016, a faptului ca apa râului Olt și-a schimbat starea ecologică în secțiunea aval, față de secțiunea amonte și a evacuării de ape uzate neepurate, provenite de la SC Viromet SA Victoria, poluarea a fost confirmată.

Ca urmare a celor constatate, a poluărilor repetate (20.02.2019, 12.07.2019) și a nerespectării condițiilor înscrise în Autorizația de gospodărire a apelor nr. 89 din 27.07.2018, valabilă până la 27.07.2021, emisă de ABA Olt, s-a propus instituirea regimului de supraveghere specială titularului autorizației, în conformitate cu Legea Apelor 107/1996, cu modificările și completările ulterioare, Art 58, alin. 3).

***Administrația Națională Apele Române*** revine cu informații suplimentare referitor la poluarea accidentală produsă la 29.07.2019, la ora 14.50, pe pr. Feernic, afl.de dreapta al raului Târnava Mare, intravilan localitatea Bisericani, com Lupeni, jud. Harghita, pe o distanta de cca.1.5 km, menționând următoarele:

-din cauza funcționării necorespunzatoare a stației de epurare care deservește com. Lupeni, aflată în administrarea SC Goscom Lupeni SRL, se evacuează în pr. Feernic prin intermediul unei conducte PVC ape uzate care degajau un miros specific de ape fecaloid-menajere, cu o culoare albicioasă, cu un debit de cca. 3,5 l/s;

- amonte de podul rutier situat in localitatea Mihăileni, s-a constatat în albia pr. Feernic un nr de cca. 15. puieți morti, cu dimensiuni până la 5 cm din specii comune; deoarece nu s-au luat probe de pești, nu s-a putut confirma că mortalitatea piscicolă a fost cauzată de evenimentul de poluare, respectiv evacuarea apelor uzate în pr.Feernic;

Au fost recoltate 4 probe de apă: apă de suprafață pr. Feernic amonte la cca 20 m de conducta de evacuare, apă de suprafață aval la cca 15 m de conducta de evacuare stație de epurare, apă de suprafață pr. Feernic aval la cca 4,5 km de conducta de evacuare stație de epurare și apă uzată din conducta evacuare a stației de epurare;

S-a întocmit Nota de constatare înregistrată la SC Goscom Lupeni SRL cu numărul 364/.07.2019.

Măsuri impuse poluatorului (SC Goscom Lupeni SRL. jud. Harghita): aducerea în parametrii optimi de funcționare a stației de epurare.

1. ***CALITATEA MEDIULUI***
2. **În domeniul aerului**

***Comisariatul Județean Olt din cadrul Gărzii Naționale de Mediu*** informează despre poluarea accidentală a aerului produsă la 29.07.2019, la ora 23.40, în zona Gării Caracal, județul Olt, din cauza neetanșeității la vana de descărcare propilenă a unui vagon care făcea parte dintr-o garnitura transportată de către TFG. Încărcătura aparține SC Chimcomplex SRL Borzesti Bacău și se deplasa către stația Râureni de la Capul Midia. Se face mențiunea că propilena este un gaz extrem de inflamabil dar nu este considerat a fi periculos pentru mediul înconjurător. Au intervenit echipaje ale ISU Olt care au evacuat zona și cu sprijinul SC ADE GAS OIL Company SRL au fost remediate deficiențele.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE